RolbalnuusPublished: 06 February 2014, By: Gansbaai Courant, Category: Gansbaai CommunityIn die laaste week van Januarie het verskeie kompetisies plaasgevind waaraan spelers van Franskraal Rolbalklub deelgeneem het. Op Dinsdag en Woensdag, 28 & 29 Januarie is die Franskraal mans- en dames parespel kampioenskap plaaslik beslis. Dit het goeie rolbal opgelewer wat in ideale weersomstandighede gespeel is, wat bygedra het dat 'n aangename gees onder spelers geheers het. In die mansafdeling het veral twee beginner-spelers die oog gevang met die gehalte van hulle spel. Jaco Swart en Johan Fick het geensins teruggestaan vir meer ervare spelers nie en saam met hulle maats, Tommie van Niekerk en Gideon Pienaar onderskeidelik goud en silwer gewen.
Op Saterdag en Sondag, 1 & 2 Februarie het uitdunrondtes van die Boland mans enkelspel kompetisie by Franskraal, Hermanus en Kleinmond plaasgevind. Spelers van Franskraal het hulle weer deeglik laat geld met Tommie van Niekerk wat tot die laaste agt spelers gevorder het en nou moet meeding vir die wenposisie. Jan Fouché het presteer deur 'n gereëlde Boland speler die loef af te steek, maar dit was nie genoeg om hierdie speler se vordering na die laaste rondtes te keer nie. Nogtans geluk aan Tommie wat Franskraal se naam hoog gehou het.